bluuebunny/crossref_metadata_2025 huggingface dataset:
Μελέτη του ρόλου των τροποποιήσεων της χρωματίνης και των επιγενετικών αλλαγών σε αστροκυτώματα εγκεφάλου
Authors: Σεψά Αθανασία
Published: September 2021

Η συμμετοχή των επιγενετικών αλλοιώσεων στην παθογένεση των γλοιωμάτων είναι γνωστή, όμως δεν έχει διαλευκανθεί η πιθανή σημασία που έχουν οι αποκλίνουσες από το φυσιολογικό τροποποιήσεις των ιστονών και τα αντίστοιχα ρυθμιστικά τους ένζυμα. Πειραματικά δεδομένα έχουν εμπλέξει τις μεθυλοτρανσφεράσες λυσίνης (K) SETDB1 και SUV39H1 της ιστόνης H3 στην παθοβιολογία των γλοιωμάτων, ενώ έχει αναφερθεί ότι η ιστονική παραλλαγή H1.0 και η H4K20me3 πιθανώς επηρεάζουν την πρόγνωση. Μελετήσαμε την έκφραση της H3K9me3 και των μεθυλοτρανφερασών της, καθώς επίσης την έκφραση των H4K20me3 και H1x σε 101 αστροκυτταρικούς όγκους σε σχέση με κλινικοπαθολογοανατομικά χαρακτηριστικά και την επιβίωση των ασθενών. Εξετάστηκε επίσης η επίδραση της αναστολής της SUV39H1 από τη chaetocin στον κυτταρικό πολλαπλασιασμό, το σχηματισμό αποικιών και την ικανότητα για μετανάστευση των T98G κυττάρων. Τα επίπεδα της SETDB1 και της κυτταροπλασματικής SUV39H1 αυξάνονταν από το φυσιολογικό εγκεφαλικό ιστό στους όγκους χαμηλού και υψηλού βαθμού κακοήθειας, ενώ η πυρηνική SUV39H1 συσχετιζόταν αντίστροφα με το βαθμό κακοήθειας. Η ανοσοθετικότητα της H3K9me3 ήταν υψηλότερη στο φυσιολογικό εγκεφαλικό ιστό και δεν έδειξε συσχετίσεις με το βαθμό κακοήθειας, ενώ η έκφραση της H1x και της H4K20me3 ήταν υψηλότερη στο βαθμό κακοήθειας II σε σχέση με το φυσιολογικό εγκεφαλικό ιστό ή τους υψηλούς βαθμούς κακοήθειας. Τα ανωτέρω πρότυπα έκφρασης των H1x, H4K20me3 και H3K9me3 επιβεβαιώθηκαν με ανοσοαποτύπωση κατά Western. Η εφαρμογή chaetocin σημαντικά ελάττωσε τον κυτταρικό πολλαπλασιασμό, την κλωνική έκπτυξη και την ικανότητα για μετανάστευση στα κύτταρα T98G. Η ιστόνη H1x ήταν ανεξάρτητος ευνοϊκός προγνωστικός παράγοντας στα γλοιοβλαστώματα, εύρημα το οποίο επαληθεύτηκε από ανεξάρτητο σύνολο 66 ασθενών. Η ελαττωμένη πυρηνική έκφραση της SUV39H1 συσχετιζόταν αρνητικά με την επιβίωση κατά τη μονοπαραγοντική ανάλυση. Συμπερασματικά, οι H4K20me3 και H3K9 μεθυλοτρανσφεράσες συμμετέχουν στην ανάπτυξη των αστρογλοιακών όγκων. Η απορρύθμιση της H1x αναδύθηκε ως προγνωστικός βιοδείκτης.
Μελέτη υπολογιστικών μεθόδων για παράλληλη προσομοίωση του βαρυτικού προβλήματος Ν-σωμάτων
Authors: Κυζιρόπουλος Παναγιώτης
Published: September 2021

Στην παρούσα διδακτορική διατριβή, έχουν σχεδιαστεί νέες υπολογιστικές τεχνικές και έχει αναπτυχθεί λογισμικό υψηλής απόδοσης για την αριθμητική επίλυση του βαρυτικού προβλήματος Ν σωμάτων. Αναπτύχθηκε παράλληλη μέθοδος επίλυσης του προβλήματος με χρήση μεθόδου διαχωρισμού του χωρίου. Επίσης, αναπτύχθηκε τεχνική άμεσα προσαρμοστικού πλέγματος καθώς και παράλληλη τεχνική αυτό-προσαρμοστικού πλέγματος για συστήματα κοινής και κατανεμημένης μνήμης, ώστε να επιλυθεί το βαρυτικό πρόβλημα N σωμάτων με υψηλή ακρίβεια, με μειωμένες απαιτήσεις μνήμης και με υψηλή παράλληλη απόδοση. Με βάση τις προτεινόμενες μεθόδους αναπτύχθηκε μία πλατφόρμα αρχικών συνθηκών για γαλαξίες και ένα περιβάλλον προσομοιώσεων γαλαξιών και μελετήθηκαν αστρονομικά φαινόμενα όπως η εξέλιξη και η συμπεριφορά δομών των γαλαξιών με την πάροδο του χρόνου. Επίσης, προτείνεται ένας νέος ανοιχτός Συμμετρικός Παραγοντοποιημένος Προσεγγιστικός Αραιός Αντίστροφος πίνακας, καθώς και ένας Αλγεβρικός Συμμετρικός Παραγοντοποιημένος Επιλυτής Δύο επιπέδων βασισμένος στον προσεγγιστικό αντίστροφο, για την επίλυση συμμετρικών γραμμικών συστημάτων.
Study of environmentally friendly antifouling coatings to optimize the energy efficiency of ships
Authors: Κιοσίδου Ευαγγελία
Published: September 2021

Στην παρούσα διδακτορική διατριβή εξετάστηκαν εμπορικά και πειραματικά αντιρρυπαντικά υφαλοχρώματα ως προς την αντιρρυπαντική, αντιδιαβρωτική και υδροδυναμική τους αποδοτικότητα, καθώς και σε σχέση με τις μηχανικές και φυσικές τους ιδιότητες. Τα συστήματα βαφής που εξετάστηκαν ήταν σιλικονούχας, πολυουρεθανικής και ακρυλικής πολυμερικής μήτρας. Συνολικά πέντε αντιρρυπαντικά υφαλοχρώματα εξετάστηκαν, καθώς και ένα χρώμα πολυουρεθάνης αντιδιαβρωτικό, το οποίο χρησιμοποιήθηκε ως μέτρο σύγκρισης για τις αντίστοιχες πειραματικές βαφές πολυουρεθάνης. Οι πειραματικές βαφές αναπτύχθηκαν στο πλαίσιο Eυρωπαϊκού ερευνητικού προγράμματος. Η καινοτομία των πειραματικών υφαλοχρωμάτων έγκειται στην ακινητοποίηση του βιοκτόνου (ή μείγματος αυτών) μέσα στην πολυμερική μήτρα, μία διαδικασία γνωστή ως «biocide immobilization». Με τον τρόπο αυτό το υφαλόχρωμα δρα εξ’ επαφής (τοπικά) κι έτσι αποφεύγεται η απελευθέρωση του βιοκτόνου στη θάλασσα («leaching»), μία διαδικασία με πολύ σημαντικό, αρνητικό, περιβαλλοντικό αντίκτυπο.
Η εκπαιδευτική πολιτική της δικτατορίας στην τριτοβάθμια εκπαίδευση (1967-1974)
Authors: Κατσιγιάννη Μαρία
Published: September 2021

Σκοπός της παρούσας διατριβής είναι η μελέτη της εκπαιδευτικής πολιτικής που ασκήθηκε την περίοδο της απριλιανής δικτατορίας (1967-1974) στην τριτοβάθμια εκπαίδευση. Ο ερευνητικός φακός εστιάζεται στις θεσμικές ρυθμίσεις και στις στρατηγικές νομιμοποίησης της εκπαιδευτικής πολιτικής της δικτατορίας στο Πανεπιστήμιο Πατρών και στον τρόπο πρόσληψής τους από τους αντικαθεστωτικούς φοιτητές του Πανεπιστημίου. Ειδικότερα, τα ερευνητικά ερωτήματα είναι:α)Ποιες ήταν οι θεσμικές ρυθμίσεις της εκπαιδευτικής πολιτικής που ασκήθηκε στο πεδίο της τριτοβάθμιας εκπαίδευσης την περίοδο της απριλιανής δικτατορίας και οι στρατηγικές που ακολουθήθηκαν για τη νομιμοποίησή της ειδικότερα στο Πανεπιστήμιο Πατρών;β) Πώς συγκροτήθηκε η συλλογική ταυτότητα του αντιδικτατορικού φοιτητικού κινήματος στην Πάτρα μέσα από τη συλλογική μνήμη, και ποια τα ιδιαίτερα χαρακτηριστικά της; Για την απάντηση στα παραπάνω ερευνητικά ερωτήματα κρίθηκε αναγκαίος ο συνδυασμός αρχειακών πηγών με προφορικές μαρτυρίες ενισχύοντας μέσω του τριγωνισμού την αξιοπιστία και την εγκυρότητα των αποτελεσμάτων. Στα κυριότερα ευρήματα της έρευνας περιλαμβάνεται ο προσδιορισμός και η ανάδειξη ειδικών όψεων των θεσμικών ρυθμίσεων και των στρατηγικών νομιμοποίησης της εκπαιδευτικής πολιτικής της δικτατορίας στο Πανεπιστήμιο Πατρών. Τα ευρήματα της διατριβής δείχνουν ότι η κατασκευή της συλλογικής ταυτότητας του αντιδικτατορικού φοιτητικού κινήματος στην Πάτρα συντελέστηκε σε δύο χρονικές φάσεις. Η κατασκευή αυτή εμπεριείχε α) γνωστικούς προσδιορισμούς οι οποίοι προσδιόριζαν τους σκοπούς, τα μέσα και το πεδίο δράσης, β) ένα δίκτυο ενεργών σχέσεων που τροφοδοτούνταν από τις επιλεγμένες μορφές οργάνωσης, ηγεσίας, συντονισμού και εσωτερικής επικοινωνίας και γ) μια συναισθηματική επένδυση που παγίωνε τη συμμετοχή και αναπλήρωνε ενδεχομένως κάποια λογικά κενά στους παραπάνω γνωστικούς προσδιορισμούς.
Πόλεις και θεσμοί
Authors: Αλαμανιώτης Άγγελος
Published: September 2021

Η παρούσα διδακτορική διατριβή αποτελεί μία προσπάθεια εμβάθυνσης της σχέσης που εμφανίζεται να υπάρχει μεταξύ της θεσμικής θεωρίας όπως αυτή εκφράστηκε μέσα από το έργο του North Douglass και της έννοιας της μεταβολής των πόλεων. Στα πλαίσια αυτά μελετώνται έννοιες που άπτονται των αντικειμένων της ανάπτυξης των πόλεων, της κοινωνικής μεταβολής, της εξέλιξης των ανθρωπίνων σχέσεων, της επίδρασης των θεσμών στην ανθρώπινη συμπεριφορά. Γίνεται προσπάθεια να εντοπιστούν τα γενεσιουργά αίτια της δημιουργίας των πόλεων, που χρονολογούνται αιώνες πριν, όταν εμφανίσθηκε η ανάγκη στους ανθρώπους να συνυπάρξουν ώστε να εξελιχθούν. Μελετώνται οι σημαντικότερες θεωρίες που αφορούν το κομμάτι των θεσμών, με την θεσμική θεωρία του North Douglass να έχει επιλεχθεί ως το κύριο μέσο της αναζήτησης των στοιχείων της μεταβολής του αστικού ιστού και της αστικής εικόνας. Εκτός όμως από τη θεωρία του North Douglass, εξετάζονται συγκρινόμενες και άλλες σημαντικές θεωρίες και γίνεται προσπάθεια να εντοπιστούν τα χαρακτηριστικά εκείνα που δημιουργούν την αστική μεταβολή. Η πόλη αποτελεί ένα σύγχρονο κοινωνικό φαινόμενο και είναι ο χώρος δράσης και αντιπαράθεσης διαφόρων κοινωνικών ομάδων. Η διαδικασία της αλλαγής μίας πόλης, μπορεί να αποτελεί και το «κλειδί» επεξήγησης της κοινωνικής μεταβολής γενικότερα. Σημαντικό μέρος της εργασίας κατέχει και η μελέτη του φαινομένου του λαθρεπιβάτη, ένα κοινωνικό κυρίως φαινόμενο, που αποτελεί σημείο αναφοράς της θεσμικής θεωρίας του North καθώς η προσπάθεια εξάλειψής του, φαίνεται να έχει θετική απόδοση στην εξελικτική διαδικασία των πόλεων. Τέλος, η εργασία εμπεριέχει κομμάτι εμπειρικής έρευνας που αφορά την πόλη του Βόλου, σε μία προσπάθεια να εντοπιστούν οι πτυχές των θεωριών που μελετήθηκαν. Η διατριβή, αποτελεί μία προσπάθεια συγκερασμού της έρευνας της θεσμικής θεωρίας και της αστικής εξέλιξης, καθώς η πρώτη αποτελεί τον καθρέφτη της ανθρώπινης νοοτροπίας στη κοινωνία, η δεύτερη αποτελεί την αποτύπωση της ανάπτυξης μέσα στο πέρας των χρόνων.
Managing, querying and analyzing big data on the web
Authors: Μεϊμάρης Μάριος
Published: September 2021

Η παρούσα διδακτορική διατριβή πραγματεύεται θέματα και προβλήματα διαχείρησης δεδομένων που προκύπτουν εντός του Σημασιολογικού Ιστού και εστιάζει στο μοντέλο Resource Description Framework (RDF) και τη γλώσσα επερωτήσεων SPARQL. Σε αυτό το πλαίσιο ακολουθούνται τρεις ερευνητικές κατευθύνσεις, συγκεκριμένα (i) η διαχείρηση εξελισσόμενων RDF δεδομένων, (ii) η αποθήκευση, ευρετηρίαση και βελτιστοποίηση περίπλοκων επερωτήσεων σε συστήματα βάσεων RDF/SPARQL, και (iii) η αποδοτική και κλιμακώσιμη ανάκτηση πληροφορίας από σύνολα πολυδιάστατων RDF δεδομένων. Παρουσιάζονται αποδοτικές και κλιμακώσιμες μέθοδοι, εστιαζόμενες σε συγκεκριμένα προβλήματα των προαναφερθείσων κατευθύνσεων, με τελικό σκοπό να προταθούν προοδευτικές εξελίξεις στην αιχμή της έρευνας.Στην πρώτη κατεύθυνση, και συγκεκριμένα στα κεφάλαια 2 και 3, μελετάται το πρόβλημα της αναπαράστασης, αποθήκευσης και επερώτησης εξελισσόμενων RDF δεδομένων. Υπό αυτό το πρίσμα, προτείνεται ένα νέο μοντέλο δεδομένων και μια νέα γλώσσα επερωτήσεων, στοχεύοντας στην αναπαράσταση της εξέλιξης σε περιστάσεις ετερογενών πεδίων πληροφορίας. Ακολούθως, προτείνεται μια νέα μέθοδος παραγωγής συνθετικών εξελισσόμενων RDF δεδομένων΄, η οποία στοχεύει στην καλύτεηρ αξιολόγηση συστημάτων διαχείρησης εκδόσεων (versioning). Στη δεύτερη κατεύθυνση, και συγκεκριμένα στα κεφάλαια 4, 5 και 6, αντιμετωπίζεται το πρόβλημα της ευρετηρίασης και της αποτίμησης επερωτήσεων, εστιάζοντας συγκεκριμένα σε ερωτήματα βαρέως φόρτου εργασίας σε ημι-δομημένα σύνολα δεδομένων RDF. Υπό αυτό το πρίσμα, προτείνεται μια νέα μέθοδος ευρετηρίασης και αποθήκευσης RDF δεδομένων, η οποία βασίζεται στην ανάκτηση του υποκείμενου σχήματος των δεδομένων, καθώς και νέοι αλγόριθμοι αποτίμησης επερωτήσεων SPARQL που εκμεταλλεύονται το υποκείμενο σχήμα ώστε να βοηθήσουν την αποδοτική και ταχεία αποτίμηση περίπλοκων επερωτήσεων, όπου τα υπάρχοντα συστήματα παρουσιάζουν προβλήματα. Επιπροσθέτως, προτείνεται μια νέα μέθοδος λογικής βελτιστοποίησης βασιζόμενη στην αναπροσαρμογή της σειράς αποτίμησης των τριπλετών (triple pattern reordering). Τέλος, παρουσιάζεται μια σειρά από τεχνικές που στοχεύουν στην σύμπτυξη του υποκείμενου σχήματος με σκοπό την περαιτέρω βελτιστοποίηση της διαδικασίας αποτίμησης.Τέλος, στην τρίτη κατεύθυνση, και συγκεκριμένα στο κεφάλαιο 7, ορίζεται μια σειρά από τύπους συσχετίσεων μεταξύ δεδομένων σε πολυδιάστατωα σύνολα κύβων RDF, και προτείνεται μια σειρά από υπολογιστικές μεθόδους και αλγορίθμους που στοχεύουν στην ταχεία και αποδοτική ανάκτηση αυτών των συσχετίσεων. Η αξιολόγηση των μεθόδων μέσα από μια εκτεταμένη πειραματική διαδικασία, υποδεικνύει ότι οι προτεινόμενες μέθοδοι προσφέρουν σημαντικά πλεονεκτήματα απόδοσης σε σχέση με την τρέχουσα ερευνητική αιχμή.
Η επιμόρφωση των εκπαιδευτικών στα κέντρα στήριξης επιμόρφωσης (Κ.Σ.Ε.) και στα πανεπιστημιακά κέντρα εκπαίδευσης (Πα.Κ.Ε.) στην αξιοποίηση των ΤΠΕ στην εκπαιδευτική και διδακτική διαδικασία
Authors: Λεγοντής Αλέξιος
Published: September 2021

Η παρούσα διατριβή σκοπεύει να περιγράψει τις επιπτώσεις του μεγαλύτερου έργου επιμόρφωσης εκπαιδευτικών στον ελληνικό χώρο μέχρι την εκπόνησή της, την επιμόρφωση των εκπαιδευτικών στη χρήση και παιδαγωγική αξιοποίηση των ΤΠΕ στην εκπαιδευτική και διδακτική διαδικασία. Για τη επίτευξη του στόχου αυτού διερευνήθηκαν οι απόψεις όλων των ομάδων που είχαν ενεργό ρόλο στα αντίστοιχα επιμορφωτικά προγράμματα των Κέντρων Στήριξης Επιμόρφωσης και των Πανεπιστημιακών Κέντρων Εκπαίδευσης όπως συμμετέχοντες εκπαιδευτικοί και εκπαιδευτές. Βασικό πεδίο των ερευνών της διατριβής αποτέλεσε η ενδεχόμενη αλλαγή της ταυτότητας των εκπαιδευτικών που επιμορφώθηκαν στα Κέντρα Στήριξης Επιμόρφωσης ως προς τις διδακτικές εφαρμογές των ΤΠΕ και ο μετασχηματισμός των εκπαιδευόμενων εκπαιδευτικών στα Πανεπιστημιακά Κέντρα Εκπαίδευσης σε επιμορφωτές ΤΠΕ των εκπαιδευτικών. Οι έρευνες πραγματοποιήθηκαν με τη χρήση ηλεκτρονικών και έντυπων ερωτηματολογίων, ατομικών και ομαδικών εστιασμένων συνεντεύξεων. Η ανάλυση των δεδομένων οδηγεί στην κατεύθυνση ότι συνολικά οι εκπαιδευτικοί δεν άλλαξαν τη στάση τους σημαντικά ως προς τη χρήση των ΤΠΕ, η οποία ήταν εξαρχής θετική, παρότι ανέπτυξαν την ικανότητά τους να τις εντάσσουν αποτελεσματικά στην εκπαιδευτική και διδακτική διαδικασία. Οι υποψήφιοι επιμορφωτές που συμμετείχαν στα Πανεπιστημιακά Κέντρα Εκπαίδευσης βοηθήθηκαν σημαντικά στην απόκτηση γνώσεων στη χρήση των εκπαιδευτικών λογισμικών και στην παιδαγωγική αξιοποίησή τους, κατακτώντας τις σχετικές δεξιότητες, με αποτέλεσμα να είναι σε θέση να σχεδιάζουν μαθήματα επιμόρφωσης στις ΤΠΕ για εκπαιδευτικούς. Ωστόσο η πλειοψηφία τους είχε ήδη κατακτήσει πριν τα προγράμματα βασικές δεξιότητες εκπαιδευτή ενηλίκων.
Μελέτη εναλλακτικών τεχνολογιών επεξεργασίας του γάλακτος και υπερβιοτικών μικροοργανισμών κατά την παραγωγή και συντήρηση γαλακτοκομικών προϊόντωv
Authors: Τσεβδού Μαρία
Published: September 2021

Η ποιότητα των γαλακτοκομικών προϊόντων εξαρτάται από τη σύσταση του γάλακτος και τις εφαρμοζόμενες μεθόδους κατά την παραγωγή τους. Η επεξεργασία με Υπερυψηλή Πίεση (ΥΠ) συμβάλλει στη βελτίωση της υφής των γαλακτοκομικών προϊόντων εφαρμοζόμενη είτε στο νωπό γάλα, είτε στο τελικό προϊόν. Η τρανσγλουταμινάση (TGase) δημιουργεί ομοιοπολικές διασυνδέσεις σε πρωτεϊνικά συστήματα, εφαρμοζόμενη προηγούμενα ή ταυτόχρονα με τη ζύμωση του γάλακτος. Η εφαρμογή των παραπάνω τεχνολογιών έχει ως αποτέλεσμα τη βελτίωση των ποιοτικών δεικτών του τελικού προϊόντος.Στην παρούσα διατριβή μελετήθηκε η επίδραση των εναλλακτικών αυτών τεχνολογιών επεξεργασίας του γάλακτος στα ποιοτικά χαρακτηριστικά και τη βιωσιμότητα των υπερβιοτικών μικροοργανισμών (probiotics)διαφόρων προϊόντων γιαουρτιού και στο παγωτό. Οι τεχνολογίες εφαρμόστηκαν στην πρώτη ύλη του γάλακτος, μεμονωμένα ή συνδυασμένες σε σειρά, ενώ η ΥΠ εφαρμόστηκε και σε έτοιμα ζυμωμένα προϊόντα. Η επεξεργασία με ΥΠ του γάλακτος πραγματοποιήθηκε σε συνθήκες 600MPa/55°C για 10 min, ενώ στα έτοιμα ζυμωμένα γαλακτοκομικά προϊόντα και κατά τον έλεγχο της βιωσιμότητας των υπερβιοτικών μικροοργανισμών εφαρμόστηκαν συνθήκες 100-400MPa/20-40°C για 10 min ή καθορισμένους χρόνους αντίστοιχα. Η επεξεργασία του γάλακτος με την TGase πραγματοποιήθηκε σε συγκεντρώσεις 1-4 U/gπρωτεΐνης, ανάλογα με τον τύπο του προϊόντος.Τα αποτελέσματα έδειξαν ότι η επεξεργασία της πρώτης ύλης του γάλακτος με ΥΠ ή/και με TGase οδηγεί σε προϊόντα γιαουρτιού με βελτιωμένα ρεολογικά χαρακτηριστικά και παραμέτρους υφής, μειωμένα ποσοστά αποβαλλόμενου ορρού, μειωμένες τιμές οξύτητας κατά την αποθήκευση, αποδεκτά οργανοληπτικά χαρακτηριστικά και μικροβιακούς πληθυσμούς υπερβιοτικών μικροοργανισμών πάνω από τα νομοθετημένα όρια, σε σχέση με τις αντίστοιχες παραμέτρους για τα προϊόντα γιαουρτιού από συμβατικά επεξεργασμένο γάλα. Παρόμοια είναι τα αποτελέσματα για την περίπτωση της εφαρμογής των τεχνολογιών σε μείγματα παγωτού, με τις παραμέτρους των ρεολογικών χαρακτηριστικών, των χαρακτηριστικών τήξης, της αντικειμενικής σκληρότητας, της θερμικής αγωγιμότητας και του ποσοστού ενσωμάτωσης αέρα να βελτιώνονται σε σχέση με τα αντίστοιχα χαρακτηριστικά των συμβατικά επεξεργασμένων μειγμάτων. Συνεπώς, η επεξεργασία του γάλακτος τόσο με ΥΠ όσο και με TGaseμπορούν να βελτιώσουν τους ποιοτικούς δείκτες ποικίλων γαλακτοκομικών προϊόντων, διατηρώντας τη λειτουργικότητά τους και χωρίς να απαιτούν υποχρεωτικά την προσθήκη πρόσθετων ουσιών(πρωτεΐνες, σταθεροποιητές).
Ο εσωτερικός έλεγχος και η ποιότητα της λογιστικής πληροφόρησης
Authors: Βαδάση Χριστίνα
Published: September 2021

Η παρούσα μελέτη εξετάζει την ποιότητα του εσωτερικού ελέγχου και τη σχέση της με την εταιρική διακυβέρνηση. Ο εσωτερικός έλεγχος είναι ένας κεντρικός μηχανισμός ελέγχου και αναγνωρίζεται ως βασικό συστατικό της εταιρικής διακυβέρνησης. Συνεπώς, πρέπει να εξελίσσεται διαρκώς λόγω των αλλαγών στην εταιρική διακυβέρνηση, ενώ ο ρόλος των εσωτερικών ελεγκτών αλλάζει ώστε να συμβάλλει στην εταιρική βιωσιμότητα. Σκοπός της μελέτης αυτής είναι ο καθορισμός της ποιότητας της λειτουργίας εσωτερικού ελέγχου (ΛΕΕ) και η διερεύνηση της σύνδεσης της ποιότητας αυτής με την εταιρική διακυβέρνηση. Συγκεκριμένα, η μελέτη διερευνά: (1) τα χαρακτηριστικά του εσωτερικού ελέγχου που καθορίζουν την ποιότητα της λειτουργίας του, (2) τη συμβολή της «καλής» εταιρικής διακυβέρνησης στην ποιότητα της ΛΕΕ και (3) τη συμβολή της ποιότητας της ΛΕΕ στην αποτελεσματικότητα της εταιρικής διακυβέρνησης. Το δείγμα της έρευνας είναι 45 επιχειρήσεις εισηγμένες στο Χρηματιστήριο Αθηνών, ενώ συνδυάστηκαν δεδομένα από τις δημοσιευμένες καταστάσεις των επιχειρήσεων και από εμπειρική έρευνα η οποία διενεργήθηκε με τη χρήση ερωτηματολογίων στους επικεφαλής εσωτερικού ελέγχου. Αρχικά, προτείνεται ένας δείκτης μέτρησης της ποιότητας της ΛΕΕ (Internal Audit Function Quality – IAFQ). Ο δείκτης IAFQ βασίζεται σε διάφορα στοιχεία, τα οποία η βιβλιογραφία και τα πρότυπα του Ινστιτούτου Εσωτερικών Ελεγκτών αναγνωρίζουν ως καθοριστικούς παράγοντες της ποιότητας της ΛΕΕ. Η μελέτη αυτή προτείνει την κατηγοριοποίηση των επιλεγμένων χαρακτηριστικών σε τέσσερις πυλώνες: τη σχέση της ΛΕΕ με τη διοίκηση, τη μεθοδολογία ελέγχου, την επένδυση στη ΛΕΕ και την επάρκεια των εσωτερικών ελεγκτών, καλύπτοντας έτσι ένα ευρύ φάσμα χαρακτηριστικών της ΛΕΕ. Στη συνέχεια διερευνήθηκε η σχέση μεταξύ του δείκτη IAFQ και του βαθμού συμμόρφωσης των επιχειρήσεων με την εταιρική διακυβέρνηση. Τα αποτελέσματα υπέδειξαν ισχυρή σύνδεση, με την «καλή» εταιρική διακυβέρνηση να συμβάλλει στην ποιότητα του εσωτερικού ελέγχου. Τέλος διερευνήθηκε η συμβολή της ποιότητας της ΛΕΕ στην «καλή» εταιρική διακυβέρνηση και συγκεκριμένα στην αποτελεσματικότητά της. Τα αποτελέσματα του σταδίου αυτού ήταν διαφορετικά αφού προέκυψε ασθενής σύνδεση, με την ποιότητα της ΛΕΕ να μην διαδραματίζει σημαντικό ρόλο στην αποτελεσματικότητα της εταιρικής διακυβέρνησης της επιχείρησης.
Complex patterns in telecommunications network planning
Authors: Μανιαδάκης Δημήτριος
Published: September 2021

Η παρούσα διδακτορική διατριβή μελετά μια σειρά σχετιζόμενων θεμάτων που εγείρονται στο πλαίσιο του αποδοτικού σχεδιασμού τηλεπικοινωνιακών δικτύων, λαμβάνοντας υπόψη την ύπαρξη πολυπλοκότητας.Καθώς η στατιστική ανάλυση της τοπολογίας πραγματικών δικτύων υποδεικνύει πρότυπα σύνδεσης ούτε αμιγώς κανονικά ούτε αμιγώς τυχαία, αλλά πολύπλοκα, συνεπάγεται ότι αντιστοίχως επηρεάζονται και οριοθετούνται οι υπερκείμενες δικτυακές λειτουργίες. Η ύπαρξη αυτής της πολυπλοκότητας επισημαίνει την ανάγκη για αναθεώρηση του πλαισίου σχεδιασμού δικτύων. Ιδιαίτερα με τη συνεχιζόμενη εξάπλωση των τηλεπικοινωνιακών δικτύων σε νέες περιοχές και πληθυσμό, καθίσταται επιτακτική η εστίαση στα χαρακτηριστικά του υποκείμενου επιπέδου και του εξυπηρετούμενου πληθυσμού. Η πιο σημαντική πρόκληση είναι η δικαιολόγηση της απομάκρυνσης από τα καθιερωμένα τοπολογικά ή γεωμετρικά μοντέλα, προτείνοντας παράλληλα νέα, περισσότερο ρεαλιστικά και αποδοτικά.Εξετάζονται τρεις πτυχές της σχετιζόμενης πολυπλοκότητας στα πλαίσια του σχεδιασμού δικτύων, εστιάζοντας αφενός στα τηλεπικοινωνιακά δίκτυα καθαυτά και αφετέρου στα υποκείμενα οδικά δίκτυα: (i) η διαπίστωση της πολυπλοκότητας, (ii) η αξιολόγηση των επιπτώσεών της και (iii) η αξιοποίησή της. Λεπτομερέστερα, αρχικά περιγράφονται εμπειρικά ευρήματα που καταδεικνύουν την ύπαρξη πολύπλοκων προτύπων σύνδεσης. Συλλέγοντας πρωτότυπα σύνολα δικτυακών δεδομένων και αναλύοντάς τα γραφοθεωρητικά, διαπιστώνονται συγκεκριμένα πρότυπα πολύπλοκης συνδετικότητας, θέτοντας τις βάσεις για τη μοντελοποίηση τους. Στη συνέχεια, εξετάζονται οι επιπτώσεις των πολύπλοκων προτύπων στην αποδοτικότητα ενός δικτύου. Η σύγκριση τόσο συνθετικών όσο και πραγματικών τοπολογιών σε όρους διαθεσιμότητας, συμφόρησης και κόστους καταδεικνύει σημαντικές διαφορές και υποδεικνύει την κρισιμότητα συγκεκριμένων τοπολογικών ιδιοτήτων. Ειδικά στην εξέταση της συμφόρησης κίνησης, η συμπερίληψη τοπολογιών που βασίζονται στο μοντέλο «βαρύτητας» και έχουν πρόσφατα προσελκύσει ιδιαίτερο ενδιαφέρον, αναδεικνύει την υπεροχή τους. Επιπλέον, προτείνεται μία καινοτόμος μεθοδολογία με χρήση συνθετικών πολύπλοκων γράφων για τον προκαταρκτικό σχεδιασμό τηλεπικοινωνιακών δικτύων πρόσβασης fiber-to-the-x. Συγκεκριμένα, η αξιοποίηση των επίπεδων γράφων εγγύτητας Gabriel για την αναπαράσταση του υποκείμενου επιπέδου αστικού περιβάλλοντος αποδεικνύεται να υπερέχει έναντι των καθιερωμένων γεωμετρικών μοντέλων διαστασιοποίησης.
Detection and identification of emerging contaminants and their metabolites in wastewater and sewage sludge by mass spectrometric techniques
Authors: Μπορόβα Βιόλα
Published: September 2021

Οι αναδυόμενοι ρύποι χρησιμοποιούνται σε μεγάλες ποσότητες στην καθημερινότητά μας και εισέρχονται στο περιβάλλον από διάφορες πηγές, από την παραγωγή μέχρι τη χρήση τους και διανέμονται σε όλα τα περιβαλλοντικά διαμερίσματα. Από όλες αυτές τις ενώσεις, τα φαρμακευτικά προϊόντα, λόγω της ευρείας χρήσης τους και οι παρανόμως διακινούμενες εξαρτησιογόνες ουσίες, συμπεριλαμβανομένου και των νέων συνθετικών ναρκωτικών, λόγω της κατανάλωσης, της επικινδυνότητας και της παράνομης χρήσης τους, αποτελούν τις πιο σημαντικές ομάδες. Για τις περισσότερες από αυτές τις ενώσεις που απελευθερώνονται στο περιβάλλον, οι πληροφορίες σχετικά με την πιθανή παρουσία τους και τις επιδράσεις τους στο οικοσύστημα είναι σχεδόν μηδαμινές και υπάρχει έλλειψη κατάλληλων αναλυτικών μεθόδων για τον προσδιορισμό τους, είτε επειδή είναι εντελώς νέες είτε επειδή αποτελούν παραγόμενα προϊόντα μετασχηματισμού (TPs) από τις ήδη γνωστές ενώσεις.Ο κύριος στόχος της παρούσας διπλωματικής εργασίας ήταν η ανάπτυξη ευαίσθητων, εκλεκτικών, ανθεκτικών και αποτελεσματικών αναλυτικών μεθόδων για τον προσδιορισμό διαφόρων αναδυόμενων ρύπων με τη χρήση υγροχρωματογραφίας συζευγμένης με τεχνικές φασματομετρίας μάζας. Η παρούσα Διδακτορική Διατριβή αρχικά επικεντρώθηκε στον ποσοτικό προσδιορισμό 10 νέων συνθετικών ψυχοτρόπων ουσιών στα λύματα, συνδυάζοντας την τεχνική εκχύλισης στερεάς φάσης με LC-MS/MS. Στη συνέχεια αναπτύχθηκε μια μέθοδος για τον ταυτόχρονο προσδιορισμό 148 φαρμάκων και παρανόμων διακινούμενων εξαρτησιογόνων ουσιών στη λυματολάσπη, χρησιμοποιώντας την υποβοηθούμενη από υπερήχους τεχνική εκχύλισης, με LC-MS/MS. Στη συνέχεια, οι αναλυτικές δυνατότητες και οι εφαρμογές του UHPLC σε σύζευξη με φασματομετρία μάζας τεχνολογίας τετραπόλου-αναλυτή χρόνου πτήσης, αξιοποιήθηκαν (α) με την ανάλυση φαρμακευτικών ουσιών και των μεταβολιτών τους σε επεξεργασμένα λύματα και (β) με την ανάλυση διαφόρων αναδυόμενων ρύπων και των μεταβολιτών τους / προϊόντων μετασχηματισμού τους στη λυματολάσπη της Αθήνας. Οι μελέτες αυτές θα αποτελέσουν σίγουρα ένα σημαντικό βήμα στην ανάλυση περιβαλλοντικών αναδυόμενων ρύπων.
Η επίδραση της παρστατίνης 1-26 στη μυοκαρδιακή βλάβη από ισχαιμία και επαναιμάτωση
Authors: Αλεξόπουλος Παναγιώτης
Published: September 2021

Έχει αποδειχθεί ότι η εξενατίδη και η κυκλοσπορίνη προστατεύουν μερικώς τον περιορισμό της μυοκαρδιακής ιστικής βλάβης μετά από επαναιμάτωση. Στη παρούσα διατριβή προτείνεται ο συνδυασμός περισσοτέρων του ενός καρδιοπροστατευτικών παραγόντων, που στοχεύουν σε περισσότερους φαρμακολογικούς στόχους, όπου θα μπορούσαν να παρέχουν πιο αποτελεσματική προστασία του μυοκαρδίου και να επιτευχθεί μια πιο βελτιωμένη έκβαση σε αυτούς τους ασθενείς. Επιπρόσθετα στη παρούσα μελέτη χρησιμοποιούμε ένα μοντέλο βλάβης από επαναιμάτωση σε κονίκλους και δείξαμε ότι η μονοθεραπεία είτε με εξενατίδη ή κυκλοσπορίνη ή παρστατίνη 1-26 είχε ως αποτέλεσμα τον περιορισμό της μυοκαρδιακής ιστικής βλάβης σε παρόμοιο βαθμό. Αυτό υποδεικνύει ότι ο κάθε παράγοντας από μόνος του έχει μία περιορισμένη και πεπερασμένη καρδιοπροστατευτική ικανότητα. Ωστόσο, όταν χρησιμοποιήθηκε ο συνδυασμός εξενατίδης και κυκλοσπορίνης, καταφέραμε να έχουμε μια πιο ενισχυμένη (προσθετική) μείωση της ιστικής βλάβης. Η εξενατίδη έχει βρεθεί σε μεγάλη σειρά μελετών ότι έχει αποτελεσματική δράση, συμπεριλαμβανομένων κλινικών μελετών χωρίς φαρμακολογικές παρενέργειες. Αυτό την καθιστά έναν ιδανικό υποψήφιο για συνδυαστική θεραπεία. Από ότι γνωρίζουμε, δεν υπάρχουν άλλες προηγούμενες μελέτες που να αναλύεται ο συνδυασμός φαρμακευτικών παραγόντων με εξενατίδη για την αύξηση της καρδιοπροστασίας από οξεία στεφανιαία απόφραξη. Ομοίως δεν υπάρχουν προηγούμενες μελέτες για τη διερεύνηση της επίδρασης της κυκλοσπορίνης σε συνδυασμό με άλλους φαρμακευτικούς παράγοντες. Στη πραγματικότητα, οι λίγες μελέτες με συνδυαστική θεραπεία έναντι της βλάβης από επαναιμάτωση σχετίζονται με συνδυασμό φαρμακευτικών παραγόντων και μηχανικών παρεμβάσεων. Στην παρούσα μελέτη τα κουνέλια υποβλήθηκαν σε 40 λεπτά ισχαιμίας και 120 λεπτά επαναιμάτωσης. Η ενδοφλέβια χορήγηση εξενατίδης ή κυκλοσπορίνης Α γινόταν 10 λεπτά πριν την επαναιμάτωση. Η μείωση του μεγέθους της μυοκαρδιακής ιστικής βλάβης έφτασε στο 38% (Ρ <0,05) και 40% (Ρ <0,05) αντίστοιχα. Ενώ τα επίπεδα της καρδιακής τροπονίνης Ι (cTnI) στο πλάσμα μειώθηκαν κατά 48% (P<0,05) και 36% (Ρ <0,05), αντίστοιχα, σε σύγκριση με την ομάδα control. Η συνδυασμένη χορήγηση αμφοτέρων των παραγόντων οδήγησε σε μια πρόσθετη μείωση του μεγέθους του εμφράγματος κατά 55% (Ρ <0,05) και στην απελευθέρωση της cTnI κατά 61% (Ρ <0,05). Επίσης, η συνδυασμένη θεραπεία με εξενατίδη και παρστατίνη 1-26 αύξησε τη μείωση του μεγέθους του εμφράγματος κατά 62% ( P <0,05), σε σύγκριση με τις μονοθεραπείες 41% για το παρστατίνη 1-26 (P <0,05), 43% για την εξενατίδη (P <0,05). Αντίθετα, η συνδυασμένη χορήγηση της παρστατίνης 1-26 και της κυκλοσπορίνης ακυρώνει τα καρδιοπροστατευτικά αποτελέσματα που παρατηρούνται από στη μονοθεραπεία. Αυτά τα αποτελέσματα υποδεικνύουν ότι για τη θεραπεία του τραυματισμένου μυοκαρδίου από την επαναιμάτωση η συνδυασμένη χορήγηση εξενατίδης και κυκλοσπορίνης Α ή παρστατίνης 1-26 είναι πιο αποτελεσματική από τις μονοθεραπείες και μπορεί να προσφέρει πλεονεκτικότερο κλινικό αποτέλεσμα.
Τα μεταβαλλόμενα χαρακτηριστικά και οι οικονομικές συνέπειες της μετανάστευσης απο τις βαλκανικές χώρες προς την Ελλάδα
Authors: Ασπάσιος Δημήτριος
Published: September 2021

Η μετανάστευση αποτελεί ένα διαχρονικό και συνάμα παγκόσμιο φαινόμενο του οποίου οι επιδράσεις επηρεάζουν πολυδιάστατα τόσο τις χώρες αποστολής και υποδοχής μεταναστών, όσο και τα μεμονωμένα άτομα που εμπλέκονται σε κάθε επιμέρους πτυχή του εν λόγω φαινομένου. Η αλβανική μετανάστευση προς την Ελλάδα τα τελευταία είκοσι πέντε χρόνια, αποτελεί μια από τις σημαντικότερες μεταναστευτικές ροές και ο τρόπος εξέλιξής της επηρεάστηκε, αλλά ταυτόχρονα επηρέασε διαχρονικά τους κοινωνικούς, πολιτικούς αλλά και οικονομικούς παράγοντες των δύο χωρών επιφέροντας σημαντικές αλλαγές στο υπάρχον status quo και των δύο χωρών. Στόχος της παρούσας διδακτορικής διατριβής είναι η αποτύπωση των νέων τάσεων και των ιδιαίτερων χαρακτηριστικών που οι Αλβανοί οικονομικοί μετανάστες παρουσιάζουν στην Ελλάδα, επικεντρώνοντας το ερευνητικό ενδιαφέρον κυρίως σε οικονομικά και κοινωνικά δεδομένα, λαμβάνοντας υπόψη την οικονομική κρίση και τις επιπτώσεις αυτής στην εξέλιξη του μεταναστευτικού φαινομένου στη χώρα αυτή. Η εξαγωγή συμπερασμάτων έγινε αξιοποιώντας ερευνητικά δεδομένα που προέκυψαν ύστερα από την διεξαγωγή πρωτογενούς έρευνας πεδίου, μέσω της λήψης συνεντεύξεων ερωτηματολογίου και της μετέπειτα ανάλυσης αυτών με την χρήση της εξελιγμένης στατιστικής οικονομετρίας και ειδικότερα του στατιστικού προγράμματος Stata (Statistical Data). Η εις βάθος αξιολόγηση των στοιχείων της έρευνας πεδίου και των αποτελεσμάτων αυτής, αποδεικνύουν την ιδιάζουσα σημασία της νεότερης αλβανικής μετανάστευσης προς την Ελλάδα, η οποία συνεχίζεται αδιάλειπτη μέχρι και σήμερα. Ο ρόλος αλλά και ο βαθμός που οι μετανάστες επηρεάζουν τα εγχώρια και όχι μόνο οικονομικά δεδομένα της Ελλάδας, αποτελούν βασικό τομέα μελέτης και τα αποτελέσματα που προκύπτουν επιτρέπουν την αποτύπωση σημαντικών σχέσεων μεταξύ διαφορετικών παραγόντων στην διαμόρφωση συγκεκριμένων τάσεων και αφορούν την εν γένει νεότερη αλβανική μεταναστευτική εμπειρία.
Συγκριτική μελέτη προεπαναστατικών φαναριώτικων ποιητικών ανθολογιών σε σχέση με το χειρόγραφο "Μελπομένη" του Νικηφόρου Καντουνιάρη (1818)
Authors: Τσακιρίδου Αναστασία
Published: September 2021

Από τη σύγκριση χειρογράφων και εντύπων με φαναριώτικα στιχουργήματα, την έκδοση του χφ «ΕΛΙΑ 15», τους πίνακες και το γλωσσάρι του παραρτήματος αυτής της διατριβής, προέκυψαν γενικότερα και ειδικότερα συμπεράσματα για τις μισμαγιές και την προεπαναστατική λογοτεχνική παραγωγή. Τα φαναριώτικα στιχουργήματα δίδαξαν, άμεσα, μουσική σε κοσμικούς και εκκλησιαστικούς, και έμμεσα έναν νέο τρόπο αντίληψης του κοινωνικού γίγνεσθαι. Διαδόθηκαν μέσα από την τυπογραφία, οδηγώντας σε παγίωση το κείμενο και τη γλώσσα. Συνδέθηκαν ιδεολογικά με τις γλωσσικές αναζητήσεις της περιόδου του νεοελληνικού Διαφωτισμού και το αναδυόμενο γλωσσικό ζήτημα, καταλήγοντας στον γλωσσικό καθαρισμό. Από την ανωνυμία και την ελεύθερη διακίνηση, αναπαραγωγή, καταγραφή και επανασύνθεση, έφτασαν στην επωνυμία και στην απόδοση της πατρότητας αυτής της τραγουδισμένης ποιητικής ύλης. Ως είδος εμπλουτίστηκαν και άλλαξαν με την προσωπική και λόγια φαναριώτικη ποιητική παραγωγή, φτάνοντας μέχρι τα τέλη του 19ου αιώνα.
Ο λόγος της εξορίας
Authors: Στάθης Σωτήριος
Published: September 2021

Εξορισμένος από τον αυτοκράτορα Αύγουστο στους Τόμους της Μαύρης Θάλασσας, ο Οβίδιος αποφασίζει να συγγράψει τα Tristia και τις Epistulae ex Ponto. Τα κείμενα αυτά παρουσιάζουν τη ζωή στα έσχατα όρια της ρωμαϊκής αυτοκρατορίας μέσα από την οπτική γωνία ενός άδικα εκτοπισμένου ελεγειακού ποιητή. Εγκλωβισμένος σε ένα αφιλόξενο και χειμαζόμενο περιβάλλον και περιστοιχισμένος από πολεμοχαρείς και βάρβαρους κατοίκους, ο απεγνωσμένος ποιητής αποστέλλει πίσω στη Ρώμη ελεγειακές επιστολές, μέσω των οποίων περιγράφει με δραματικούς όρους την κατάστασή του, απολογείται για το παρελθόν του και ζητεί από τους παραλήπτες τους να μεριμνήσουν για την επιστροφή του, επικαλούμενος τον ηθικό κώδικα της amicitia. Παρόλο που, ως αυτοσυνείδητος ποιητής, αναγνωρίζει παραλήψεις, υπερβολές και επαναλήψεις στις περιγραφές του, αδιαφορεί να τις διορθώσει, δεδομένων των ακραίων συνθηκών που έχει να αντιμετωπίσει. Η κωδικοποιημένη εγγραφή αυτών των μηνυμάτων στον ποιητικό λόγο της εξορίας αποτελεί το αντικείμενο της παρούσας εργασίας. Με μια εκ του σύνεγγυς ανάγνωση των προγραμματικών και ποιητολογικών χωρίων της οβιδιακής ποίησης της εξορίας η μελέτη παρακολουθεί τη σταδιακή διαμόρφωση και κατασκευή της ρητορικής της εξορίας, επισημαίνει τα σήματα και τους τόπους της και αναδεικνύει τη μεταποιητική και την ειδολογική της διάσταση. Ως βασικός μεταλογοτεχνικός δείκτης της ποίησης της εξορίας εκλαμβάνεται ο αυτοαναφορικός σχολιασμός της παρακμής του εκφερόμενου ποιητικού λόγου που σχετίζεται άμεσα με τον κίνδυνο απώλειας της νεωτερικότητας και τη δυσκολία ανταπόκρισης στα υψηλά καλλιμαχικά αισθητικά πρότυπα. Ερ-μηνευτικό ζητούμενο αποτελεί, επίσης, ο έλεγχος των προγραμματικών δηλώσεων του ποιητή για άμεση αποκοπή από το ερωτογραφικό του παρελθόν σε λεκτικό, θεματολογικό και ιδεολογικό επίπεδο. Αυτή η αποστασιοποίηση της οβιδιακής ποίησης της εξορίας από την παράδοση της λατινικής ερωτικής ελεγείας δεν περιορίζεται απλώς στη θεματοποίηση της οδυνηρής εμπειρίας της εξορίας, αλλά αποτυπώνεται και σε καίριες θεματικές επιλογές της οβιδιακής ποίησης της εξορίας, όπως στην ανάθεση πρωταγωνιστικού ρόλου στην αξιοσέβαστη σύζυγο του εξόριστου ποιητή ή την αναπαράσταση δημόσιων πανηγυρικών εκδηλώσεων του ρωμαϊκού imperium, μέσω των οποίων ο ποιητικός λόγος της εξορίας προσλαμβάνει έναν επίσημο, συμβατικό και κομφορμιστικό χαρακτήρα. Με τον τρόπο αυτό ο Οβίδιος παρουσιάζει ένα ‘ορθόδοξο’ ελεγειακό υποείδος που αξιοποιεί, αναδεικνύει και κανονικοποιεί υφιστάμενες συμβατικές τάσεις του οικείου είδους. Για μια ακόμη φορά, επομένως, ο Οβίδιος εκμεταλλεύεται το θεματικό εύρος του ελεγειακού είδους και το προσαρμόζει στις ανάγκες και τις απαιτήσεις ενός άδικα εκτοπισμένου ποιητή που ποθεί την επιστροφή του στη Ρώμη.
Video based learning analytics
Authors: Κλεφτοδήμος Αλέξανδρος
Published: September 2021

H εστίαση αυτής της διατριβής είναι στην ανάλυση δεδομένων και εξόρυξη γνώσης από εκπαιδευτικά βίντεο καθώς και στην δημιουργία διαδραστικών περιβαλλόντων βιντεο-μάθησης που ενσωματώνουν δυνατότητες ανάλυσης δεδομένων. Η ανάλυση δεδομένων και συμπεριφορών από τη χρήση εκπαιδευτικών βίντεο είναι ένας χώρος έρευνας στη τομή των ερευνητικών πεδίων της ανάλυσης δεδομένων \& εξόρυξης γνώσης από εκπαιδευτικά περιβάλλοντα και της μάθησης με την χρήση εκπαιδευτικών βίντεο. Η ανάλυση δεδομένων που προέρχονται από την χρήση εκπαιδευτικών βίντεο έχει ως στόχο την κατανόηση των συμπεριφορών των εκπαιδευόμενων που παρακολουθούν εκπαιδευτικά βίντεο κάτω από διάφορες εκπαιδευτικές συνθήκες. Η προσέγγιση που ακολουθείται για την κατανόηση των συμπεριφορών αυτών βασίζεται στην ανάλυση δεδομένων με την χρήση στατιστικών μεθόδων, μεθόδων εξόρυξης γνώσης και οπτικοποιήσεων. Στο πρώτο μέρος της διατριβής παρουσιάζεται ένα πλαίσιο (framework) για την καταγραφή, την παρακολούθηση και την ανάλυση των συμπεριφορών εκπαιδευομένων που κάνουν χρήση εκπαιδευτικών βίντεο. Το πλαίσιο αυτό αποτελείται από έναν μηχανισμό σύλληψης δεδομένων παρακολούθησης και αλληλεπίδρασης, ένα κατάλληλο μοντέλο βάσης δεδομένων για την αποθήκευση των δεδομένων αυτών, καθώς και μια σειρά από οπτικοποιήσεις και δείκτες μέτρησης της δραστηριότητας των εκπαιδευομένων. Το πλαίσιο λαμβάνει επίσης υπόψη το γεγονός ότι τα βίντεο σήμερα μπορεί να έχουν διαδραστικά χαρακτηριστικά. Το πλαίσιο χρησιμοποιήθηκε κάτω από συγκεκριμένες εκπαιδευτικές συνθήκες σε δύο μελέτες περίπτωσης και εξάχθηκαν συμπεράσματα γύρω από τις συμπεριφορές των εκπαιδευομένων χρησιμοποιώντας τις οπτικοποιήσεις και τους δείκτες μέτρησης δραστηριότητας του πλαισίου καθώς και μεθόδους επεξεργασίας δεδομένων, στατιστικής ανάλυσης και εξόρυξης γνώσης. Κατά τη διάρκεια της έρευνας που πραγματοποιήθηκε στα πλαίσια της διατριβής υπήρχαν αξιοσημείωτες τάσεις που λάμβαναν χώρα στον τομέα των διαδραστικών βίντεο καθώς μια σειρά από διαδικτυακές πλατφόρμες που επιτρέπουν στους εκπαιδευτικούς να προσθέτουν διάφορες διαδραστικές δυνατότητες σε εκπαιδευτικά βίντεο έκαναν την εμφάνισή τους. Στην διατριβή γίνεται μια προσπάθεια να ληφθούν υπόψη οι τάσεις αυτές και να διερευνηθούν τρόποι για την ανάπτυξη διαδραστικών περιβαλλόντων βιντεο-μάθησης τα οποία ενσωματώνουν τις βασικές αρχές του πλαισίου ανάλυσης δεδομένων που παρουσιάζεται στο πρώτο μέρος της διατριβής. Πιο συγκεκριμένα στο δεύτερο μέρος αυτής της διατριβής παρουσιάζουμε έναν οδικό χάρτη για τη δημιουργία διαδραστικών περιβαλλόντων βιντεο-μάθησης, που υποστηρίζουν την ανάλυση δεδομένων παρακολούθησης-αλληλεπίδρασης, με την χρήση τεχνολογιών ανοιχτού λογισμικού και ανοιχτών διαδικτυακών πηγών. Περιβάλλοντα που δημιουργήθηκαν χρησιμοποιώντας τις αρχές του οδικού χάρτη χρησιμοποιήθηκαν σε τρεις διαφορετικές μελέτες περίπτωσης και εξάχθηκαν συμπεράσματα γύρω από τις συμπεριφορές των εκπαιδευομένων. Για την ανάλυση των συμπεριφορών χρησιμοποιήθηκαν και πάλι τα εργαλεία του πλαισίου (οπτικοποιήσεις και δείκτες μέτρησης δραστηριότητας) μαζί με στατιστικές μεθόδους και μεθόδους εξόρυξης γνώσης.
Μέθοδοι βιοπληροφορικής, υπολογιστικής συστημικής βιολογίας και μηχανικής μάθησης, εφαρμοσμένες στην in silico ογκολογία
Authors: Ουζούνογλου Ελευθέριος
Published: September 2021

Στα πλαίσια της παρούσας διατριβής μελετήθηκαν οι επιστημονικοί τομείς της Βιοπληροφορικής, της Υπολογιστικής Συστημικής Βιολογίας και της Μηχανικής Μάθησης με στόχο την αξιοποίησή τους σε προβλήματα του έντονα αναπτυσσόμενου και εξελισσόμενου χώρου της In Silico Ογκολογίας. Ο χώρος αυτός θέτει ως βασικό στόχο την ανάπτυξη υπολογιστικών μοντέλων ικανών να προσομοιώσουν την ανάπτυξη αλλά και την απόκριση στη θεραπεία καρκινικών όγκων. Κομβική συμμετοχή σε αυτές τις προσπάθειες έχει η Ομάδα για την In Silico Ογκολογία και την In Silico Ιατρική του Ερευνητικού Πανεπιστημιακού Ινστιτούτου Συστημάτων Επικοινωνιών και Υπολογιστών του Εθνικού Μετσόβιου Πολυτεχνείου (ΕΠΙΣΕΥ-ΕΜΠ) μέσω των πολυετών προσπαθειών ανάπτυξης μιας οικογένειας μοντέλων, των Ογκοπροσομοιωτών. Οι συγκεκριμένοι Ογκοπροσομοιωτές εστιάζουν κυρίως στην προσομοίωση των φαινομένων στο κυτταρικό και σε ανώτερα αυτού επίπεδα. Στην παρούσα διατριβή αναζητήθηκαν τα σημεία εκείνα όπου μέθοδοι της Βιοπληροφορικής, της Υπολογιστικής Συστημικής Βιολογίας και της Μηχανικής μάθησης μπορούν να συμβάλλουν στην εξειδίκευση των Ογκοπροσομοιωτών και στον μοριακό χώρο αλλά και στην αξιοποίησή τους για προβλεπτικές διαδικασίες σχετικά με την εξατομικευμένη απόκριση καρκινικών όγκων σε θεραπεία Προκειμένου να παρουσιαστούν οι δυνατότητες αυτές, επιλέχθηκαν συγκεκριμένες εφαρμογές και δόθηκε εστίαση στην περίπτωση της Οξείας Λεμφοβλαστικής Λευχαιμίας μέσω της χρήσης και μελέτης της επεκτασιμότητας του Ογκοπροσομοιωτή Λευχαιμίας. Συγκεκριμένα, αναπτύχθηκαν και εκπαιδεύτηκαν μέσω μεθόδων βελτιστοποίησης ένα μοντέλο Συστημικής Βιολογίας για την προσομοίωση της βιοχημικής ρύθμισης του κυτταρικού κύκλου στην Οξεία Λεμφοβλαστικής Λευχαιμίας και ένα μοντέλο προσομοίωσης της Φαρμακοκινητικής για το φάρμακο Πρεδνιζόνη, ικανά να τροφοδοτήσουν με πληροφορία τον Ογκοπροσομοιωτή. Επίσης μέσω μεθόδων Βιοπληροφορικής και Μηχανικής Μάθησης αναπτύχθηκε το Υβριδικό Σύστημα Ογκοπροσομοιωτή Λευχαιμίας, δηλαδή διαδικασίες για την αυτοματοποιημένη προσαρμογή του Ογκοπροσομοιωτή σε δεδομένα ασθενών αλλά και την πρόβλεψη της απόκρισης νέων ασθενών σε θεραπεία μέσω εκπαίδευσης επιμέρους μοντέλων μηχανικής μάθησης. Συγκεκριμένα, επιχειρήθηκε η πρόβλεψη της απόκρισης στην Πρεδνιζόνη, ασθενών με Οξεία Λεμφοβλαστική Λευχαιμίας, παιδικής ηλικίας, η οποία αποτελεί βασική πληροφορία για την διαστρωμάτωση των ασθενών σε ομάδες κινδύνου. Η πρωτότυπη προσπάθεια και η επαρκής επιτυχία πρόβλεψης μέσω του Υβριδικού Ογκοπροσομοιωτή αποτελούν σημαντικό βήμα για την περαιτέρω ανάπτυξη του χώρου της In Silico Ογκολογίας.
Οι ποινικές διατάξεις για την εφαρμογή μεθόδων υποβοηθούμενης αναπαραγωγής και η προστασία του γεννητικού υλικού του ανθρώπου
Authors: Παπαδοπούλου Δέσποινα
Published: September 2021

Σκοπός της παρούσας διατριβής είναι να εξεταστεί εάν είναι δυνατό με τη θέσπιση ποινικών κανόνων και κυρώσεων να διασφαλισθεί ότι με την εφαρμογή των σύγχρονων μεθόδων υποβοηθούμενης αναπαραγωγής θα γεννηθούν υγιή παιδιά. Ειδικότερα, γίνεται αναφορά στη συνταγματική κατοχύρωση του δικαιώματος στην αναπαραγωγή (φυσική και τεχνητή), καθώς και στη διεθνή ρύθμισή του, και στη συνέχεια εξετάζεται κατά πόσο η άσκησή του με την χρήση των σύγχρονων μεθόδων τεχνητής γονιμοποίησης είναι σύμφωνη με τους τιθέμενους συνταγματικούς περιορισμούς. Επίσης, επιχειρείται να εντοπιστεί το προστατευόμενο από τις ποινικές διατάξεις του νόμου 3305/2005 έννομο αγαθό, όπως είναι η υγεία της υποβοηθούμενης γυναίκας, η προσωπική ελευθερία των προσώπων που μετέχουν σε υποβοηθούμενη αναπαραγωγή και τα προσωπικά δεδομένα δοτών και ληπτών γεννητικού υλικού. Το αξιοσημείωτο όμως είναι ότι για πρώτη φορά αναγνωρίζεται από το ελληνικό δίκαιο ως αυτοτελές έννομο αγαθό το γεννητικό υλικό του ανθρώπου, το οποίο προστατεύεται για συγκεκριμένες ιδιότητές του, όπως είναι η ιδιότητά του να οδηγεί με ασφάλεια σε ανθρώπινη αναπαραγωγή και σε γέννηση υγιούς ανθρώπου, καθώς και η ιδιότητά του ως πράγματος απαγορευμένης οικονομικής συναλλαγής. Τέλος, εξετάζονται σημαντικά ζητήματα που αφορούν περιπτώσεις απόπειρας, συμμετοχής και συρροής εγκλημάτων, τα οποία βλάπτουν ή θέτουν σε κίνδυνο τις αναφερόμενες ιδιότητες του γεννητικού υλικού του ανθρώπου, καθώς ακόμη γίνεται επισήμανση ορισμένων προβλημάτων, όπως είναι η πρόβλεψη ιδιαίτερα αυστηρών ποινών, και η υπόδειξη αντιστοίχως λύσεων.
Structure and rheology of macromolecular systems at interfaces
Authors: Θεοδωράτου Αντιγόνη
Published: September 2021

This thesis focuses on the structural and rheological properties of viscoelastic filmsat the air-water interface. Our aim is to tailor the rheological properties of fluid interfacesand link them with their structure at the molecular scale. Langmuir quasimonolayerswere built by employing three different types of molecular systems, a seriesof semifluorinated alkanes that consist of two hydrophobic segments, a homopolymer,Poly(methyl methacrylate) (PMMA), and block copolymers of PEO-PDMS with differentmolecular architectures. The techniques employed in this thesis include LangmuirPockelstrough, to measure surface pressure/ area isotherms, and the magnetic rod interfacialstress rheometer, double wall ring fixture and bi-conical device in commercialrheometers for interfacial rheology studies. For structural studies of the films at theair-water interface we performed neutron reflectivity measurements and scanning forcemicroscopy.We observed great tunability of the structural and rheological properties of thesemifluorinated alkanes moving from simple linear molecules to more complex andbranched architectures, showing that molecular modification can change dramaticallythe viscoelastic response of the layers. Regardless of the molecular architecture effect,the external light stimulus effect was investigated for photo-sensitive semifluorinatedalkanes that could change their conformation reversibly from trans to cis. One of themain findings of this study was the transition from ordered to mixed (disordered) structureswhose onset is signaled by the drop of the interfacial storage modulus of aboutone order of magnitude.The predominantly elastic layers of PMMA were used to investigate the presence ofeven harmonics among different rheometry techniques. By analysing the strain signalin the Fourier space, it was found that the bi-conical and the double wall ring fixture do not generate even harmonics while the magnetic rod showed the presence of 2ndharmonics that are connected with asymmetry in the stress-strain profile, apparentlystemming from ununiformity in flow and the subphase contribution.Finally, the diblock and triblock copolymers of PEO-PDMS exhibit perfectly reversiblelayers at the air-water interface showing a reproducible PDMS phase transitionfor all the different molecular weights. Moreover, the average Flory radius of the polymersscale as RF∼N ν , with ν=0.56±0.01. Such result are in agreement with predictedscaling for 2D-polymers in bad solvent conditions.
Μοντερνισμός και μετάφραση
Authors: Τσιρέβελου Βασιλική
Published: September 2021

Η επιλογή του ποιητή T.S.Eliot ξεκινάει από το γεγονός ότι πρόκειται για έναν από τους βασικούς πρωταγωνιστές του μοντερνισμού και έναν από τους πιο σημαντικούς ποιητές του 20ου και 21ου αιώνα παγκοσμίως. Στόχος της διατριβής είναι η συγκριτική ανάλυση των μεταφράσεων του Eliot από το 1933 έως το 1974. Ένα ζήτημα για διερεύνηση είναι το ζήτημα του μοντέρνου, καθώς απασχολεί τον μοντερνισμό των Pound και Eliot και συνδέεται στενά με τις προθέσεις τους για ανανέωση της λογοτεχνίας. Ακόμη σε ποιες επιλογές των ποιημάτων του Eliot για μετάφραση προχώρησαν και που διαβάζονται οι μεταφράσεις. Επιπλέον σημείο ως στόχος της διατριβής είναι η ερμηνεία των κυριότερων θεμάτων, χαρακτηριστικών της μοντερνιστικής ποίησης, η σύνδεση τους με τη μοντερνιστική μετάφραση και η πολιτισμική ερμηνεία της μεταφρασμένης ποίησης του Eliot στα νεοελληνικά, όπως αναδεικνύεται μέσα από τη χρήση των πολιτισμικών όρων και μεταφορών. Για την επίτευξη των στόχων της διατριβής ακολουθώ τη συγκριτολογική προσέγγιση με τη συγκριτική λογοτεχνία (η οποία χρησιμοποιεί τη μετάφραση), τις πολιτισμικές σπουδές και την ερμηνευτική. Η εισαγωγή και αφομοίωση του μεταφρασμένου έργου του Eliot στα νεοελληνικά την περίοδο 1933-1974 κρίνεται ικανοποιητική, καθώς παρουσιάζεται πληθώρα μεταφράσεων. Ορισμένοι από τους κυριότερους λόγους που μεταφράζουν τον ποιητή είναι η εκδήλωση ενδιαφέροντος για την ποιητική του, η γνωριμία με την μοντέρνα ποίηση, αλλά και η ανάγκη να διαμορφώσουν την ποιητική τους πορεία μέσα από τα ποιητικά του χνάρια. Χαρακτηριστικά των μεταφράσεων είναι η έμφαση στη δημοτική γλώσσα με αρκετούς ιδιωτισμούς από την καθημερινότητα και την αργκό. Έπειτα η προσπάθεια απόδοσης των υφολογικών τρόπων για να πετύχουν ισοδύναμο αποτέλεσμα, η ποιητικότητα της μετάφρασης με ορισμένες ελευθερίες που παρατηρούνται, κυρίως εξαιτίας της ερμητικότητας και της δυσκολίας των ποιητικών συμβόλων της μοντερνιστικής ποίησης του Eliot και οι τροποποιήσεις και προσαρμογές πολιτισμικών αναφορών και μεταφορών για να γίνουν κατανοητοί οι όροι από το αναγνωστικό κοινό της νεοελληνικής λογοτεχνίας.
Μέθοδοι μηχανικής εκμάθησης από δεδομένα μεγάλης κλίμακας με εφαρμογή στην ανάλυση δικτύων της μοριακής βιολογίας και των νευροεπιστημών
Authors: Δημητρακόπουλος Γεώργιος
Published: September 2021

Σε αυτή τη Διδακτορική Διατριβή ο σκοπός ήταν η δημιουργία και η ανάλυση βιολογικών δικτύων με χρήση μεθόδων Μηχανικής Εκμάθησης. Προς αυτή την κατεύθυνση αναπτύχθηκαν νέες μεθοδολογίες για την μοντελοποίηση, την ανακατασκευή και την ανάλυση των δικτύων, παρέχοντας έγκυρα βιολογικά αποτελέσματα. Διάφορες τεχνικές, όπως συσταδοποίηση, ταξινόμηση, παλινδρόμηση και επιλογή χαρακτηριστικών συνδυάστηκαν επιτυχώς με την ανάλυση της θεωρίας γράφων για την μελέτη διαφορετικών ειδών βιολογικών δικτύων. Συγκεκριμένα, εξετάστηκαν δίκτυα από μικροσκοπική κλίμακα σε επίπεδο κυττάρου ως μακροσκοπική κλίμακα σε επίπεδο εγκεφαλικών δικτύων, προερχόμενα από δεδομένα της Μοριακής Βιολογίας και των Νευροεπιστημών, αντίστοιχα. Η Συστημική Βιολογία μελετά τους μηχανισμούς του κυττάρου ως σύστημα, με κύριο εργαλείο την θεωρία γράφων και τη χρήση ετερογενών πειραματικών δεδομένων της Μοριακής Βιολογίας. Στα δίκτυα της Μοριακής Βιολογίας θεωρούνται τα γονίδια, τα μόρια RNA και οι πρωτεΐνες ως κόμβοι για την μοντελοποίηση των πολύπλοκων αλληλεπιδράσεών τους και την ανάλυση της συμπεριφοράς τους σε πολύπλοκες ασθένειες και καταστάσεις, όπως η γήρανση και διάφοροι τύποι καρκίνου. Πιο αναλυτικά, δεδομένα μεγάλης κλίμακας μετρήσεων της γονιδιακής έκφρασης (μικροσυστοιχίες) χρησιμοποιήθηκαν είτε για τη δημιουργία δικτύων εκ νέου είτε σε συνδυασμό με υπάρχοντα δίκτυα, όπως γονιδιακά ρυθμιστικά δίκτυα, δίκτυα πρωτεϊνικών αλληλεπιδράσεων και κυτταρικά μονοπάτια. Συγκεκριμένα, αναπτύχθηκαν μέθοδοι μοντελοποίησης των δικτύων με παλινδρομικά τυχαία δάση με σκοπό την πρόβλεψη νέων σχέσεων ή τον εντοπισμό διαταραχών στο δίκτυο. Επίσης, ως αποτέλεσμα της δικτυακής ανάλυσης ανιχνεύθηκαν σύνολα διαφοροποιημένων κόμβων μεταξύ διαφορετικών πειραματικών καταστάσεων, οι οποίοι μπορούν να αξιοποιηθούν για την ερμηνεία των επιδράσεων των ασθενειών και επιπλέον μπορούν να αποτελέσουν πιθανούς στόχους φαρμάκων. Στο πεδίο των Νευροεπιστημών, διεξήχθησαν πειράματα ηλεκτροεγκεφαλογραφίας υψηλής πυκνότητας αισθητήρων με στόχο τη μελέτη ανώτερης τάξης γνωστικών λειτουργιών, όπως το νοητικό φορτίο και η νοητική κόπωση. Από αυτά τα δεδομένα παράχθηκαν δίκτυα που αναπαριστούν τις αλληλεπιδράσεις μεταξύ των εγκεφαλικών περιοχών στο πεδίο συχνοτήτων, τα οποία αναλύθηκαν με μετρικές της θεωρίας γράφων. Στη συνέχεια, με χρήση αυτών των ζυγισμένων γράφων ως χαρακτηριστικών προς επιλογή και ταξινόμηση, εντοπίστηκε ένα μικρό υποδίκτυο σημαντικών αλληλεπιδράσεων με το οποίο επιτεύχθηκε υψηλή ακρίβεια στο διαχωρισμό μεταξύ των διαφορετικών καταστάσεων. Αυτό το υποδίκτυο μπορεί να συμβάλει στην κατανόηση των γνωστικών μηχανισμών και επιτρέπει την αποτελεσματική επιτήρηση της εγκεφαλικής δραστηριότητας.
Κρατικές ενισχύσεις στις υπηρεσίες γενικού οικονομικού συμφέροντος
Authors: Κωνσταντάκου Ευτυχία
Published: September 2021

Η εργασία παρουσιάζει την επίδραση των ευρωπαϊκών κανόνων για τις κρατικές ενισχύσεις στη χρηματοδότηση των επιχειρήσεων που είναι επιφορτισμένες με την παροχή υπηρεσιών γενικού οικονομικού συμφέροντος. με έμφαση στις περιπτώσεις ανάθεσης αυτών των υπηρεσιών με το εργαλείο της δημόσιας σύμβασης.